**Axis mundi: verdensakse. E**n udbredt forestilling om en akse, en pæl, søjle eller et træ, der forbinder verdens dele, himmel og jord. Under valfarten kan Kaba’en i Mekka opfattes som en slags ’axis mundi’, et centrum for religionen i den materielle (jordiske) verden.

**Cirkumambulation:** kredsdans eller kredsende bevægelse. Betegnelsen bruges også især som et religionshistorisk begreb om en rituel omkredsning af et helligt sted, en hellig genstand eller en hellig person.

**Kult:** udførelse af et ritual. Udførelsen eller genopførelsen af den mytiske fortid/Urtiden. Kontakten mellem fortid, samtid og fremtid skabes i kulten.

**Mana:** særlig kraft, der omgiver personer, genstande og steder. Mana er (ofte) forbundet med tabu og kan være gavnlig eller skadelig. Kaba’en i Mekka er omgivet af mana, og den sorte sten er ligeså.

**Myte:** fortælling af religiøs karakter, der forklarer omstændighederne for, hvorfor en situation er som den er. Myten er typisk a-geografisk, tidløs og ahistorisk. Husk at myten generelt er knyttet til et ritual og forklarer nødvendigheden af dette.

**Mytisk urtid:** ’urtid’ kan fx henvise til tiden ved Jordens skabelse. Begrebet ’urtid’ betyder den tidligste tid i Jordens eller i menneskehedens historie. Den mytiske urtid er altså den tid, hvor en myte udspilles, og denne tid er ikke nødvendigvis specificerbar.

**Offer:** ritualform, hvor der anvendes et materiale, som forbruges i en eller anden forstand.

**Overgangsritual:** Et ritual, hvor en person (fx en novice) gennemgår en overgang fra én tilstand til en anden. Bemærk at overgangsritualer (fx dåb og valfart) opdeles i 3 faser: adskillelse, isolation og indlemmelse.

**Profan:** verdslig, det modsatte af sakral (hellig).

**Reaktualisering af myte:** ritualer kan være begrundet i en mytisk urtid, der er beskrevet i forskellige myter i religioners hellige skrifter. Myten bliver reaktualiseret, når ritualet udføres i den såkaldte kulthandling. Der opstår derfor en kultisk tid under selve ritualhandlingen, hvor fortid er lig med nutid og lig med fremtid. Myte, ritual og kult indgår som uadskillelige aspekter, når man arbejder med ritualer.

**Renselse (wudu):** Et ritual, hvor man renser kroppen for snavs og dårlig mana.

**Ritual:** religiøs handling, der skaber en overgang fra én tilstand til en anden. Et ritual kan være en handling eller en serie af handlinger, der tænkes at bevirke noget. Riter kan inddeles i forskellige kategorier alt efter deres funktion.

**Sakral:** hellig, det modsatte af profan.

**Tabu:** forholdsregler som man må tage i forhold til personer/genstande/steder som har mana.

**Åbenbaring:** syn, vision, hvori det guddommelige giver sig til kende.